Թուրքերը Արեւմտյան Հայաստանի եւ Կիլիկիայի հազարավոր հայկական բնակավայրերի պես ավերակ դարձրին ու ամայացրին նաեւ Խոյի, Սալմաստի, Մակուի շրջանների տասնյակ բնակավայրեր եւ երբեմնի դրախտավայրը վերածեցին դժոխքի։ Իրանահայերի սպանդը, որոնք թուրքահպատակ չէին, եւ դուրս էին թուրքական իշխանության տարածքներից, նրանց մոլեռանդ ոչնչացումը գալիս է մեկ անգամ եւս փաստելու թուրքական իշխանությունների հրեշավոր նպատակը՝ բնաջնջել, աշխարհի երեսից վերացնել մի ժողովուրդ՝ անկախ նրա գտնվելու վայրից… Եվ փաստորեն հենց այնպես ասված կամ պատկերավոր խոսք չէ «մեկ հայ թողնել, այն էլ՝ թանգարանում» այնքան ասված ու կրկնված արտահայտությունը, այլ խորին ճշմարտություն, թուրքական պետական քաղաքականության հստակորեն մշակված ու իրագործված եղերական ծրագիր։